РЕШЕНИЕ НА КОМИСИЯТА
от 26 ноември 2008 година
за изменение на Решение 2003/61/ЕО за разрешаване на някои държави-членки да предоставят временни дерогации от някои разпоредби на Директива 2000/29/ЕО на Съвета по отношение на картофите за посев с произход от определени провинции на Канада
(нотифицирано под номер C(2008) 7317)
(само текстовете на гръцки, испански, италиански, малтийски и португалски език са автентични)
(2008/891/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 15, параграф 1 от нея,
като има предвид, че:
(1)
Съгласно Директива 2000/29/ЕО картофите за посев с произход от Канада не може да се въвеждат в Общността. Тази директива обаче позволява дерогации от това правило, при условие че няма опасност от разпространение на вредители.
(2)
В Решение 2003/61/ЕО на Комисията (2) се предвижда дерогация за вноса на картофи за посев с произход от някои провинции на Канада в Гърция, Испания, Италия, Кипър, Малта и Португалия при определени условия.
(3)
Португалия е помолила за удължаване срока на действие на тази дерогация.
(4)
Положението, обосноваващо тази дерогация, остава непроменено, следователно дерогациите следва да продължават да се прилагат.
(5)
Решение 2003/61/ЕО следва да бъде съответно изменено.
(6)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Решение 2003/61/ЕО се изменя, както следва:
1.
Член 1, параграф 2, буква в) се заменя със следното:
„в)
за сезоните за продажба на картофи от 1 февруари 2003 г. до 31 март 2003 г., от 1 декември 2003 г. до 31 март 2004 г., от 1 декември 2004 г. до 31 март 2005 г., от 1 декември 2005 г. до 31 март 2006 г., от 1 декември 2006 г. до 31 март 2007 г., от 1 декември 2007 г. до 31 март 2008 г., от 1 декември 2008 г. до 31 март 2009 г., от 1 декември 2009 г. до 31 март 2010 г. и от 1 декември 2010 г. до 31 март 2011 г.“
2.
В член 15 датата „31 март 2008 г.“ се заменя с „31 март 2011 г.“.
Член 2
Адресати на настоящото решение са Република Гърция, Кралство Испания, Италианската република, Република Кипър, Република Малта и Португалската република.
Съставено в Брюксел на 26 ноември 2008 година.